DA Den Europæiske Unions Tidende C 279/12

Offentliggørelse af ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 279/07)

Denne offentliggørelse giver ret til indsigelse mod ændringsansøgningen i henhold til artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9 og artikel 17, stk. 2

»RADICCHIO ROSSO DI TREVISO«

EF-nr.: IT/PGI/117/1514/26.04.2004

BOB ( ) BGB ( X )

Ønsket/de ændring(er)

Afsnit i specifikationen:

Navn X Beskrivelse Geografisk område Bevis for oprindelse X Produktionsmetode Tilknytning X Mærkning X Krav i de nationale bestemmelser

Ændring(er):

Beskrivelse

Målene på hovedets nedre del ved afsætningstidspunktet forøges, og udtrykket »fuldstændig« i forbindelse med farven udgår.

Produktionsmetode

Der gives en mere detaljeret beskrivelse af produktionsmåden og tidsforløbet for produktionen af radicchio. Desuden udgår nogle forskrifter, som på ingen måde bidrager til produktets kvalitet.

Der tilføjes et krav om ombinding ved produktion på friland.

Kravene til karrene er blevet ændret således, at der kan anvendes forskellige materialer, uden at tilknytningen til området og de traditionelle produktionsmetoder svækkes. Rent faktisk foreskrives det i dag i nogle større internationale distributionskanalers protokoller og nogle landes lovgivning, at der af hygiejne- og sundhedsmæssige grunde skal anvendes andre materialer end cement til fremstilling af fødevarer.

Teknikken med at lade planterne tørre efter blegningen og inden afpudsningen gav mening, da afpudsningen fandt sted i uopvarmede lokaler eller i det fri. Med nutidens ændrede krav til hygiejne og komfort på arbejdspladsen er alle forarbejdningslokaler opvarmede, og en forudgående »tørringsperiode« er ikke længere nødvendig; den kan endda være skadelig, idet den kan fremme planternes nedbrydningsproces. Det forekommer indlysende, at afdrypning, hvis det er nødvendigt (NB: blegning skal ikke nødvendigvis foregå under vand), foregår i afpudsningslokalet. For tydelighedens skyld blev en »konstant« temperatur på 18 °C altid anset som en indikativ parameter, for det er klart, at temperaturen falder, når dørene åbnes for at transportere produkterne ind i afpudsningslokalet, uden at det medfører problemer for hverken den traditionelle fremstilling eller produktkvaliteten.

Mærkning

Med ændringen indføres der et specifikt produktlogo for at give forbrugeren en tydeligere information, og for bedre at opfylde markedsbetingelserne introduceres der nye pakningsstørrelser og større indhold i de eksisterende.

Krav i de nationale bestemmelser

Punkt 3 og 8 i den gældende varespecifikation udgår, og der udpeges et kontrolorgan i overensstemmelse med fællesskabsbestemmelserne.

I punkt 7 udgår kravet om en »mindste arealstørrelse på 1 500 m2« for, at en ejendom kan blive opført på listen over producenter, eftersom dette krav udgør en adgangsbegrænsning, der ikke falder i tråd med fællesskabsbestemmelserne.

RESUMÉ

RÅDETS FORORDNING (EF) Nr. 510/2006

»RADICCHIO ROSSO DI TREVISO«

EF-nr.: IT/PGI/117/1514/26.04.2004

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed

Navn: Ministero Politiche agricole, alimentari e forestali Adresse: Via XX Settembre, 20 I-00187 Roma Tlf. (39) 06 481 99 68 Fax (39) 06 42 01 31 26 E-mail: qpa3@politicheagricole.gov.it

2. Sammenslutning

Navn: Consorzio Radicchio di Treviso Adresse: Viale scandolara, 80 I-31059 Zero Branco (TV) Tlf. (39) 0422 48 80 87 Fax (39) 0422 48 80 87 E-mail: — Sammensætning: Producent/Forarbejdningsvirksomhed (X) Andet ()

3. Produktets art

Kategori 1.6 — Frugt, grøntsager og korn, også forarbejdet

4. Varespecifikation

(resumé af kravene i henhold til artikel 4, stk. 2)

4.1. Navn: »Radicchio Rosso di Treviso«

4.2. Beskrivelse: Afgrøden til produktion af »Radicchio Rosso di Treviso« BGB skal bestå af planter af arten Cichorium intybus L., sorten silvestre, hvoraf der er en sen type (»tardivo«) og en tidlig (»precoce«).

Ved afsætningen skal radicchio med BGB »Radicchio Rosso di Treviso« have følgende egenskaber:

Sen »Radicchio Rosso di Treviso«

Udseende: regelmæssige, ensartede og kompakte skud; tætte, omsvøbende blade, der holder hovedet sammenlukket i toppen; hovedet sidder på en del af en pæleformet rod, der er perfekt afpudset og har en længde svarende til hovedets størrelse, dog højst 6 cm.

Farve: bladflade af kraftig vinrød farve, med svagt udtalte sekundære ribber; hvid midterribbe.

Smag: midterribben har en behageligt bitter smag og sprød konsistens.

Størrelse: hovederne er på mindst 100 g, mindste diameter ved rodhalsen 3 cm, længde (uden rod) 12-25 cm.

Vareprofilen for »Radicchio Rosso di Treviso tardivo« defineres således:

perfekt modningsgrad

stærkt rød bladflade

hvid midterribbe

fast hoved

mellemstort til stort hoved

ensartede hoveder hvad angår størrelse og længde

omhyggeligt afpudsede og fejlfri

roden velproportioneret i forhold til hovedet og højst 6 cm lang.

Tidlig »Radicchio Rosso di Treviso«

Udseende: fyldigt, aflangt, lukket hoved med kun en mindre roddel.

Farve: bladene har en meget fremtrædende midterribbe af hvid farve, som forgrener sig til mange små ribber i de stærkt røde veludviklede bladflader.

Smag: bladene har en svagt bitter smag og middelsprød konsistens.

Størrelse: hovederne har en vægt på mindst 150 g og en længde (uden rod) på 15-25 cm.

Vareprofilen for »Radicchio Rosso di Treviso precoce« defineres således:

perfekt modningsgrad

stærkt rød bladflade med tynde hvide ribber

fast hoved

mellemstort til stort hoved

ensartede hovedstørrelser

omhyggeligt afpudsede og fejlfri

roden velproportioneret i forhold til hovedet og højst 4 cm lang.

4.3. Geografisk område: Produktions- og pakningsområdet for »Radicchio Rosso di Treviso«, sen type, omfatter i provinserne Treviso, Padova og Venezia hele det administrative område af de nedenfor opregnede kommuner.

Provinsen Treviso: Carbonera, Casale sul Sile, Casier, Istrana, Mogliano Veneto, Morgano, Paese, Ponzano Veneto, Preganziol, Quinto di Treviso, Silea, Spresiano, Trevignano, Treviso, Vedelago, Villorba, Zero Branco.

Provinsen Padova: Piombino Dese, Trebaseleghe.

Provinsen Venezia: Martellago, Mirano, Noale, Salzano, Scorzè.

Produktions- og pakningsområdet for »Radicchio Rosso di Treviso«, tidlig type, omfatter i provinserne Treviso, Padova og Venezia hele det administrative område af de nedenfor opregnede kommuner.

Provinsen Treviso: Breda di Piave, Carbonera, Casale sul Sile, Casier, Castelfranco Veneto, Castello di Godego, Istrana, Loria, Maserada sul Piave, Mogliano Veneto, Monastier, Morgano, Paese, Ponzano Veneto, Preganziol, Quinto di Treviso, Resana, Riese Pio X, Roncade, San Biagio di Callalta, Silea, Spresiano, Trevignano, Treviso, Vedelago, Villorba, Zenson di Piave, Zero Branco.

Provinsen Padova: Borgoricco, Camposanpiero, Loreggia, Massanzago, Piombino Dese, Trebaseleghe.

Provinsen Venezia: Martellago, Mirano, Noale, Salzano, Santa Maria di Sala, Scorzè, Spinea.

4.4. Bevis for oprindelse: For hvert produktionsår opstiller den kontrolinstans, der er udpeget i henhold til artikel 10 i forordning (EF) 510/2006, lister over producenter og pakkevirksomheder, der agter at anvende BGB-betegnelsen, med henblik på overvågning af produktions- og pakkefaserne.

Radicchioproducenter, dvs. forvaltere af ejendomme, der ligger i det afgrænsede område, og hvor der dyrkes sen og/eller tidlig »Radicchio Rosso di Treviso«, kan opføres på de førnævnte lister.

Producenterne skal være opført i denne liste for hvert produktionsår og skal hvert år indberette arealet af de områder, hvor der dyrkes radicchio, og hvilken type, og om de mængder, der produceres og sendes til pakkevirksomheder.

Ansøgningen om opførelse på listen forelægges hvert år kontrolinstansen senest den 31. maj.

Pakkevirksomhederne skal til kontrolinstansen indberette den årlige pakkede mængde af hver af typerne.

Producenter og pakkevirksomheder opføres på listen for et år ad gangen med mulighed for forlængelse.

Driftslederen opfører i et specifikt bedriftsregister, hvornår hver høstperiode starter.

Driftslederen indberetter til kontrolinstansen den produktionsmængde af hver radicchio-type, der fra den pågældende høstperiode er klar til afsætning.

Driftslederen opfører samtidig mængden i bedriftsregistret og anfører datoen for afsendelse til pakkevirksomheden, undtagen hvis pakningen foretages på bedriften.

4.5. Produktionsmetode: Bedriftsforholdene og dyrkningsteknikkerne til produktion af BGB »Radicchio Rosso di Treviso« skal følge de lokale traditioner og under alle omstændigheder være således, at produktet opnår dets specifikke egenskaber.

Som egnet til produktion af Radicchio Rossi di Treviso, sen og tidlig type, anses frisk, dyb og veldrænet jord, der ikke er for rig på næringsstoffer, især kvælstof, og som ikke er alkalisk. Særlig egnede som dyrkningsområder er ler/sandjorder bestående af gamle sedimenter, hvor kalkindholdet er aftagende. Det bedste klima er somre med ikke for høje maksimumstemperaturer og med tilstrækkelig nedbør, tørre efterår og vintre, der begynder tidligt og har minimumstemperaturer på ned til minus 10 °C.

Plantetætheden efter såning eller udplantning og efterfølgende udtynding må ikke være større end 8 planter pr. m2.

Den maksimale produktion pr. dyrket hektar må ikke overstige følgende værdier (uden tolerance):

sen: 7 000 kg/ha

tidlig: 9 000 kg/ha

Hvert enkelt hoved må som færdigprodukt højst veje følgende (uden tolerance):

sen: 0,400 kg

tidlig: 0,500 kg.

Produktionen af Radicchio Rosso di Treviso, tidlig og sen, starter enten med såning eller med udplantning.

Såning på friland skal finde sted mellem 1. juni og 31. juli.

Udplantning skal finde sted senest den 31. august.

Sen »Radicchio Rosso di Treviso« høstes fra 1. november, dog først efter, at der mindst to gange har været rimfrost på afgrøden, hvilket fremmer rødfarvningen af planten.

Tidlig »Radicchio Rosso di Treviso« høstes fra 1. september.

Dyrkning, blegning, drivning og opnåelsen af de egenskaber, der er nødvendige for, at produktet kan afsættes med BGB-betegnelsen »Radicchio Rosso di Treviso«, herunder pakning, skal alle finde sted på de under punkt 4.3. anførte kommuners administrative områder.

Blegning, drivning og klargøring af hovederne til pakning finder for hver af de to radicchio-typer sted i flere arbejdsgange efter hinanden.

Sen »Radicchio Rosso di Treviso«:

Den traditionelle forarbejdning efter høsten foregår i de nedenfor beskrevne faser.

For-drivning

I denne første fase bliver planterne, der er høstet med en del af deres rodsystem, befriet for de yderste blade og eventuel tilbageværende jord på roden.

Derefter bliver hovederne samlet i bundter eller anbragt i tråd- eller hulpladebure.

I begge tilfælde skal de enkelte planters rodhals befinde sig i samme højde.

Bundterne eller burene med hoveder sættes ud på jorden og dækkes med en tunnel for at forhindre, at de bliver våde af nedbør og smeltet rim. Hovederne skal i tunnelerne have maksimal ventilation. Denne fase kan også finde sted ved, at bundter og bure anbringes i lokaler med klimastyring.

Drivning — blegning

Drivning — blegning er den grundlæggende og uundværlige fase, der giver sen »Radicchio Rosso di Treviso« de organoleptiske, afsætningsrelaterede og æstetiske egenskaber. Processen består i, at man får hovederne til at danne nye blade, som på grund af manglende lys er næsten eller helt uden klorofyl-pigment. Derved fremhæves bladfladens stærkt røde farve, og bladene får lavt fiberindhold, bliver sprøde og får en behageligt bitter smag.

Drivning af sen »Radicchio Rosso di Treviso« finder sted ved hjælp af kildevand med en temperatur på ca. 11 °C. Hovederne anbringes stående i brede beskyttede kar med vand op til i nærheden af rodhalsen i et tidsrum, der er tilstrækkeligt til at give dem den rette modningsgrad og de ovenfor nævnte egenskaber.

Afpudsning

Derefter følger en afpudsning, hvor hovederne tages ud af deres bundter eller bure og befries for blade, der er beskadiget eller ikke opfylder mindstekravene, så skuddet får de ønskede egenskaber. Roden skæres af og skrælles, så dens størrelse passer til hovedets.

Afpudsningen skal finde sted lige inden produktets føres videre til distributionskæden. Når afpudsningen er færdig, bliver radicchio'erne vasket i store beholdere med rindende vand og efterfølgende pakket.

Tidlig »Radicchio Rosso di Treviso«:

Ombinding

I denne fase bliver hovederne på friland ombundet for at forhindre den normale fotosyntese i så lang tid, at de får den rette modningsgrad og de ovenfor nævnte egenskaber.

Afpudsning

I første fase efter høsten fjernes ombindingen fra hovederne, som befries for de ydre blade, der ikke opfylder mindstekravene, og derefter afpudses rodhalsen og roden. Derefter vaskes radicchio'erne i store beholdere med rindende vand. Eventuelle blade, der ikke opfylder kvalitetskravene fjernes, og hovederne sendes til pakning.

Radicchio, der afsættes med den beskyttede geografiske betegnelse »Radicchio Rosso di Treviso«, skal pakkes i:

egnede pakker med bundmål på 30 × 50 eller 30 × 40 cm og til et maksimalt indhold på 5 kg

egnede pakker med bundmål på 40 × 60 cm og til et maksimalt indhold på 7,5 kg

egnede pakker af forskellige dimensioner uden dog at overskride et vægtindhold på 2 kg.

Hver pakke lukkes med et forseglet låg, således at indholdet ikke kan tages ud, uden at forseglingen brydes.

4.6. Tilknytning: Miljøet og de naturgivne og menneskelige faktorer i produktionsområdet giver tilsammen Radicchio Rosso di Treviso de foreskrevne egenskaber. Historien, udviklingen, de lokale bedrifters og gartneriers århundredegamle traditioner, jordbundens egenskaber, klimaet samt grundvandets temperatur og adgangen til det ved simpel boring og dermed med ringe omkostninger, skaber tilsammen tilknytningen mellem dyrkningen af Radicchio Rosso di Treviso og det lokale miljø, hvor den dyrkes i øjeblikket.

4.7. Kontrolinstans:

Navn: CSQA S.r.l. Certificazioni Adresse: Via S. Gaetano, 74 I-36016 Thiene (VI) Tlf. (39) 0445 36 60 94 Fax (39) 0445 38 26 72 E-mail: csqa@csqa.it

4.8. Mærkning: På selve pakkerne skal der med samme størrelse trykte bogstaver være anført »Radicchio Rosso di Treviso« I.G.P. efterfulgt af angivelsen »tardivo« eller »precoce«. Pakkerne skal desuden bære følgende oplysninger:

navn eller selskabsform og adresse på producenten og eventuelt pakkevirksomheden

nettovægt ved pakning

eventuelle supplerende oplysninger, der ikke er anprisninger og heller ikke vildleder forbrugeren om produktets art og egenskaber.

På hver pakke og/eller forseglet låg skal der desuden være anført BGB-logoet i form, farver og mål eller størrelsesforhold som foreskrevet samt typeangivelsen »precoce« eller »tardiva«.

Logoet, der er rødt på hvid bund, består af en stiliseret radicchio, hvorover der står »Radicchio Rosso di Treviso IGP«, og det hele er omgivet af en rød kant.

Skrifttype: Rockwell condensed

Logoets farve: rød = Magenta 100 % — Yellow 80 % — Cyan 30 %

Betegnelsen »precoce« eller »tardiva« anbringes med hvid skrift på rød bund ved siden af den fotografiske repræsentation af »Radicchio Rosso di Treviso«.

Logoet kan efter den pågældende persons valg desuden vises i seglet.

Alle andre oplysninger end »Radicchio Rossi di Treviso I.G.P.« skal stå med betydeligt mindre bogstaver.

(1) EUT L 93 af 31.3.2006, s. 12.